
A HAZAI KISVASUTAK FEJLESZTÉSI LEHETŐSÉGEI

Kulcsszavak: Kisvasút; fejlesztés; turizmus;
Évtizedek óta megoldatlan probléma a kisvasutak veszteséges működése. Az elmúlt évek fejlesztései némileg növelték az utasok számát, azonban az alapprobléma így is megoldatlan maradt.

Dolgozatomban olyan fejlesztési lehetőségeket taglalok, amelyek hosszútávon megoldást jelenthetnének a nyereséges üzemeltetés elérésére. Fontos tény, hogy a fejlesztést nem a járműállomány megújításában vagy a pályafelújításban, illetve a kiszolgáló létesítmények állagjavításában kerestem, mivel ezek alapvetően nem változtatják meg magát az alapszolgáltatást, így ugyanannyira nem ösztönzi az utasokat az újbóli utazásra, mint jelenlegi formájában. Ráadásul ezek a fejlesztések mind-mind komoly ráfordításokat igényelnek. A megoldást az extraszolgáltatások nyújtásában, az egyedülálló programok kialakításában, az együttműködésben, illetve az újabb attrakciók létrehozásában látom.

Munkámat a közlekedés és a turizmus kapcsolatának kifejtésével kezdem, majd bemutatom a kisvasutak fejlődésének történetét, egészen a jelenig. Ezt követően a turizmusban betöltött szerepük fontosságáról is említést teszek. Külföldi példákon keresztül megpróbálom szemléltetni, hogy miként lehet jól üzemeltetni egy kisvasutat. A hazai kisvasutakat SWOT-analízis segítségével is értékelem. A fejlesztési lehetőségeket, illetve azok kialakítását, megvalósítását a Csömödéri Állami Erdei Vasút példájába adaptálva mutatom be. Ezzel kapcsolatban bemutatom a környéket, a turisztikai attrakciókat, valamint a „Lenti és Térsége” Turisztikai Egyesületet, aminek az együttműködés megszervezésében van fontos szerepe, amely jelenség alaptétele dolgozatomnak.

Dolgozatom második részében a primer kérdőíves kutatásom eredményeit közlöm, illetve megállapítom hipotéziseimet, majd a kapott adatok segítségével megállapítom azok helyességét.
A kapott adatok alapján megállapíthatjuk, hogy szükség van extra szolgáltatások létrehozására. Továbbá az is igaz, hogy nem jellemző, hogy az utasok újra meglátogatnának egy a közelmúltban kipróbált vonalat. Illetve fontos az internetes elérhetőségek folyamatos frissítése, karbantartása, interaktívabbá tétele.

Dolgozatomat az eredmények, illetve a megállapításaim összegzésével zárom.



